Rybnik: 19 grudnia kōmunikacyjŏ bydzie darmowŏ
Pozōr! We strzodã, 19 grudnia, skuli prognozowanego wysokigo poziōmu pyłu zawieszōnego, na terynie Rybnika jakość luftu bydzie barzo złŏ. Beztōż prezydynt Piotr Kuczera zdecydowoł, iże w tyn dziyń przejazdy autobusami, na wszyjskich linijach ôrganizowanych ôd ZTZ bydōm darmowe.
– Wkludzynie darmowyj kōmunikacyje miastowyj w sytuacyji przekroczyniŏ poziōmu zaniyczyszczyniŏ luftu powyżyj 200 µg/m3 dlŏ pyłu zawieszōnego PM10 bydzie już sztandardym na terynie Rybnika, podobnie jak w inkszych miastach. Chciołbych jednak dać pozōr wszyjskim miyszkańcōm na to, iże take działanie niy rozwiōnzuje problymu. Podwiela sami niy zmiyniymy swojich prziwykniyńć zwiōnzanych z ôgrzywaniym dōmōw i podwiela prawo w Polsce w tym przedmiocie sie niy zmiyni, permamynt bydymy mynczyć sie z problymym smogu – gŏdŏ Piotr Kuczera, prezydynt Rybnika.
Zalycōmy unikanie abo ukrōcynie do minimum czasu byciŏ na lufcie, nojbarzij bez kobiyty w ciōnży, dzieci i ôsoby starsze jak tyż ôsoby z dychawicōm, doległościami alergicznymi skōry, ôczōw i doległościami krōnżyniŏ. Dobrze je unikać srogij wysiyłku fizycznego na ôtwartym lufcie.
• Ôsoby, co ciyrpiōm skirz doległości serca mogōm czuć sie gorzij: uczucie bōlu w klŏtce piersiowyj, hercklekoty, brak dychu, zmynczynie.
• Ôsoby, co ciyrpiōm skirz przewlykłyj niymocy układu dychowego mogōm czuć przechodnie nasilynie niymocy, w tym kucanie, flegma, dyskomfort w klŏtce piersiowyj, świszczōncy, spłycōny dych.
Podobne ôbjawy mogōm wystōmpić tyż u ôsōb zdrowych. W ôkresach wysokich stynżyń pyłu zawieszōnego w lufcie wystympuje zwiynkszōne ryzyko infekcyje dychowyj. W przipadku nasilyniŏ ôbjawōw chorobowych skŏzany je kōntakt z dŏchtorym.
Wiyncyj ô jakości luftu w Rybniku: https://www.rybnik.eu/dla-mieszkancow/walka-ze-smogiem/jakosc-powietrza/
W 2017 roku w Rybniku bez 96 dni zaniyczyszczynie luftu przekroczyło poziōm 50 µg/m3 dlŏ pyłu zawieszōnego PM10 w lufcie. Z czego bez 7 dni normy ôstały przekroczōne powyżyj 200 µg/m3, a bez 5 dni na terynie Rybnika bōł alarm smogowy, co ôznaczŏ, iże normy ôstały przekroczōne ô nojmynij 300µg/m3.
Latoś Rybnik mŏ już za sobōm 105 dni z przekroczyniym poziōmu zaniyczyszczyniŏ luftu powyżyj 50 µg/m3 dlŏ pyłu zawieszōnego PM10. Z czego bez 5 dni normy ôstały przekroczōne powyżyj 200 µg/m3, a jedyn rŏz na terynie Rybnika bōł alarm smogowy (normy ôstały przekroczōne ô nojmynij 300µg/m3).
***
Spōminōmy ô bezzglyndnym zakazie spŏlaniŏ ściepek w piecach dōmowych!
Zdrzōdło: UM Rybnik
szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn unk szl_Latn szl_Latn